Ir-Regolament tal-Kummissjoni (KE) Nru 2272/2003
tat-22 ta' Diċembru 2003
li jiftaħ kwota ta' tariffa għas-sena 2004 għall-importazzjoni fil-Komunità Ewropea ta' ċerti oġġetti mit-Turkija
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 3448/93 tas-6 ta' Diċembru 1993 li jistabbilixxi l-arranġamenti kummerċjali li japplikaw għal ċerti oġġetti li jirriżultaw mill-ipproċessar ta' prodotti agrikoli [1], kif l-aħħar emendat bir-Regolament (KE) Nru 2580/2000 [2], u partikolarment l-Artikolu 7(2) tiegħu,
Wara li kkunsidrat id-Deċiżjoni Nru 1/97 tal-Kunsill ta' Asoċċjazzjoni KE-Turkija tad-29 ta' April 1997 dwar l-arranġamenti applikabbli għal ċerti oġġeti agrikoli ipproċessati [3], u partikolarment l-Artikolu 1 tiegħu,
Billi:
(1) Id-Deċiżjoni Nru 1/97 tal-Kunsill ta' Assoċċjazzjoni KE-Turkija jistabbilixxi, sabiex jinkoraġġixxi l-iżvilupp tal-kummerċ skond l-objettivi ta' l-Unjoni Doganali, kwota annwali fit-termini ta' valur fir-rigward ta' ċerti prodotti ta' l-għaġin importati fil-Komunità mit-Turkija. Din il-kwota għandha tkun miftuħa għall-2004 u għall-ammissjoni tal-benefiċċju tagħha għandha tkun suġġetta għaċ-ċertifikat ta' moviment A.TR li hemm provvediment dwaru fid-Deċiżjoni Nru 1/2001 tal-Kumitat ta' Koperazzjoni Doganali KE-Turkija tat-28 ta' Marzu 2001 li temenda d-Deċiżjoni Nru 1/96 li tistabbilixxi regoli dettaljati għall-applikazzjoni tad-Deċiżjoni Nru 1/95 tal-Kunsill ta' Assoċjazzjoni KE-Turkija [4].
(2) Ir-Regolament tal-Kummissjoni (KEE) Nru 2454/93 tat-2 ta' Lulju 1993 li jistabbilixxi d-disposizzjonijiet għall-implimentazzjoni tar-Regolament tal-Kunsill (KEE) Nru 2913/92 li jistabbilixxi l-Kodiċi Doganali tal-Komunità [5], kif l-aħħar emendat bir-Regolament (KE) Nru 1335/2003 [6], jistabbilixxi regoli għall-amministrazzjoni ta' kwoti ta' tariffa. Huwa xieraq li jkun hemm provvediment li l-kwota ta' tariffa miftuħa b'dan ir-Regolament għandha tkun amministrata bi qbil ma' dawk ir-regoli.
(3) Il-miżuri li hemm provvediment dwarhom f'dan ir-Regolament huma konformi ma' l-opinjoni tal-Kumitat ta' Ġestjoni dwar kwistjonijiet orizzontali li jikkonċernaw il-kummerċ fi prodotti ipproċessati mhux elenkati fl-Anness I,
ADOTTAT DAN IR-REGOLAMENT:
Artikolu 1
Il-kwota ta' tariffa tal-Komunità speċifikata fl-Anness għandha tkun miftuħa mill-1 ta' Jannar sal-31 ta' Diċembru 2004 għall-oġġetti importati mit-Turkija li huma msemmija f'dak l-Anness.
Ammissjoni għall-benefiċċju ta' din il-kwota ta' tariffa għandha tkun suġġetta għall-preżentazzjoni ta' ċertifikat ta' moviment A.TR bi qbil mad-Deċiżjoni Nru 1.2001 tal-Kumitat għall-Koperazzjoni Doganali KE-Turkija.
Artikolu 2
Il-kwota ta' tariffa tal-Komunità referuta fl-Artikolu 1 għandha tkun amministrata mill-Kummissjoni bi qbil ma' l-Artikoli 308a, 308b u 308c tar-Regolament (KEE) Nru 2454/93.
Artikolu 3
Dan ir-Regolament għandu jidħol fis-seħħ fit-tielet jum ta' wara dak tal-pubblikazzjoni tiegħu fil-Ġurnal Uffiċjali ta' l-Unjoni Ewropea.
Għandu jkun applikabbli mill-1 ta' Jannar 2004.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fit-22 ta' Diċembru 2003.